**Otázky a odpovede k školám v prírode (ŠvP)**

**Otázka č. 1**

***Chcela by som sa spýtať, či je možné nás zahrnúť ešte medzi školy, ktoré žiadajú pre 1. stupeň príspevok (100 €/1 žiak) do školy v prírode. Žiaľ, opatrenia v septembri boli také, že som našich žiakov nenahodila do RIS. Momentálne som už záujem k žiakom zaklikla a poslala do CR. Radi by sme sa v júni, za priaznivej situácie, ŠvP zúčastnili.***

Škola môže v roku 2022 požiadať o príspevok ŠvP, aj v tom prípade, ak z dôvodu nepriaznivej epidemiologickej situácie neprejavila záujem o organizáciu ŠvP zadaním počtu žiakov v zbere údajov. V súlade so zverejnenou metodikou škola zašle ministerstvu žiadosť - Žiadosť o navýšenie počtu žiakov vysielaných na školu v prírode v roku 2022 **pred uskutočnením** školy v prírode. V roku 2022 bude príspevok na školu v prírode poskytovaný školám **po uskutočnení** školy v prírode.

**Otázka č. 2   
*V metodike ministerstva k prideľovaniu finančných prostriedkov na ŠvP sa hovorí, že škola môže požiadať ministerstvo o príspevok na väčší počet žiakov ako je určené ohraničenie maximálneho počtu žiakov. Akým spôsobom má (môže) škola požiadať ministerstvo o zvýšenie príspevku?***

V prípade, že má škola záujem poslať na ŠvP viac žiakov, ako je ohraničenie maximálneho počtu žiakov (tzn hodnota väčšieho z čísiel 35 a 1,2 násobok priemerného počtu žiakov v jednom ročníku na prvom stupni v dennej forme štúdia), zašle škola ministerstvu **pred uskutočnením ŠvP** žiadosť - Žiadosť o navýšenie počtu žiakov vysielaných na ŠvP v roku 2022, v ktorej uvedie požadovaný počet žiakov a v poznámke uvedie dôvod. Ministerstvo žiadosť spracuje a **po odsúhlasení počtu žiakov** sa ŠvP môže zúčastniť i vyšší počet žiakov.

Je potrebné však mať na zreteli, že disponibilné zdroje štátneho rozpočtu umožňujú poskytnúť príspevok na lyžiarsky kurz každej škole v priemere pre 1 ročník.

*Pozn.:* V prípadoch, kedy škola nevyučuje všetky ročníky na prvom stupni, napr. má žiakov len v 1., 3. a 4. ročníku, výpočet maximálneho ohraničeného počtu vychádza zo skutočného počtu, ročníkov, v tomto prípade 3.

**Otázka č. 3   
*Sme plne organizovaná ZŠ s počtom žiakov 364, z toho 164 žiakov je na prvom stupni a 200 žiakov na druhom stupni. Zaujíma nás, na aký počet žiakov môže škola dostať v kalendárnom roku príspevok na ŠvP vo výške 100 € na žiaka?***

Príspevok na školu v prírode sa týka len žiakov na prvom stupni základných škôl. Počet žiakov, ktorí sa v kalendárnom roku zúčastnia ŠvP a na ktorých si škola uplatňuje nárok na príspevok, nahlasuje škola ministerstvu prostredníctvom RIS-u ( zber údajov o počte žiakov pre normatívne financovanie – ďalej aj ako zaužívaný výraz Eduzber) v septembri predchádzajúceho kalendárneho roka. Škola zadáva počet žiakov na prvom stupni (v dennej forme štúdia – teda bez „ostatných“ žiakov a žiakov nultého ročníka!). Na základe toho sa vypočíta, na aký maximálny počet žiakov si škola môže uplatniť požiadavku na príspevok na ŠvP (100 € / osoba).   
  
Počet nahlásených žiakov v zbere údajov, ktorí sa zúčastnia ŠvP a na ktorých si škola uplatňuje nárok na príspevok, nesmie presiahnuť hodnotu väčšieho z čísiel 35 a 1,2 násobok priemerného počtu žiakov v jednom ročníku na prvom stupni v dennej forme štúdia danej základnej školy v školskom roku.   
  
Hodnoty 35 alebo 1,2 násobok priemerného počtu žiakov v ročníku slúžia iba na kontrolu výpočtu **maximálneho počtu žiakov**. Škola však uvádza iba žiakov, ktorí majú záujem zúčastniť sa školy v prírode (očakávaný počet žiakov). To znamená, ak má záujem o školu v prírode menší počet žiakov ako 35, resp. 1,2 násobok priemerného počtu žiakov v ročníku, uvedie sa tento menší počet žiakov (očakávaný počet žiakov), ktorí sa plánujú zúčastniť školy v prírode.

Ak má teda Vaša ZŠ na prvom stupni 164 žiakov v štyroch ročníkoch, potom si mohla v Eduzbere uplatniť požiadavku na príspevok na ŠvP (100 €/žiak) pre maximálne 50 žiakov. Výpočet: (164 / 4 ročníky na prvom stupni = 41 \* 1,2 = 49,2).

**Otázka č. 4   
*Zaujíma nás, či môže o príspevok na školu v prírode požiadať aj občianske združenie, prípadne fyzická osoba. Na aké konkrétne účely je možné použiť príspevok na ŠvP?***

O príspevok môže požiadať len **zriaďovateľ školy** zaradenej do siete škôl a školských zariadení. Príspevok na ŠvP sa poskytuje základnej škole podľa § 4 ac, v súlade s § 6 a § 6a zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov. Finančné prostriedky na ŠvP sú účelovo určené pre žiakov prvého stupňa základnej školy (ZŠ) a špeciálnej základnej školy (ŠZŠ).

Príspevok na školu v prírode možno použiť na výdavky, na ktoré je možné podľa § 138 ods. 3 zákona č. 245/2008 Z. z. o výchove a vzdelávaní (školský zákon) použiť príspevok zákonného zástupcu žiaka. Ide o výdavky na dopravu, stravovanie, ubytovanie a ostatné náklady spojené s pobytom dieťaťa alebo žiaka v škole v prírode.

**Otázka č. 6** ***Zaujíma nás, či je možné z príspevku na ŠvP uhrádzať náklady súvisiace so ŠvP v zahraničí.***

V prípade, že v ŠvP vzniknú náklady v inej mene ako euro, je potrebné tieto náklady (na základe účtovného dokladu) prepočítať na € podľa pravidiel platných v účtovníctve. Z uvedeného vyplýva, že ministerstvo neobmedzilo realizáciu aktivít aj v zahraničí, ak škola postupuje podľa zákona č. 343/2015 Z. z. o verejnom obstarávaní a o zmene a doplnení niektorých zákonov. **Otázka č. 7   
*Sme základná škola zriadená obcou a organizujeme školu v prírode (ŠvP). Podľa metodiky ministerstva školstva dostaneme príspevok na ŠvP pre určitý počet žiakov. Zaujíma nás, či je možné pridelené finančné prostriedky prerozdeliť medzi väčší počet žiakov ako je počet žiakov, ktorým bol príspevok poskytnutý.***

Ministerstvo pridelí príspevok vo výške 100 € na žiaka a preškolyv najmenej rozvinutých okresoch 150 € na žiaka na skutočný počet žiakov, ktorí sa ŠvP zúčastnili, a to po uskutočnení školy v prírode. Počet žiakov, ktorí sa ŠvP zúčastnia musí byť v súlade so stanovenou metodikou na kalendárny rok. Stanovený príspevok na jedného žiaka **nie je možné deliť medzi viacerých žiakov.**

**Otázka č. 8   
*Chcem sa opýtať, či môžu školy vyberať zálohy od žiakov, na ktorých dostanú príspevok od štátu na ŠvP ?***

Ak je to potrebné, školy môžu vybrať zálohu od zástupcov žiakov (rodičov), na ktorých dostanú príspevok od štátu. Pri výbere zálohy je potrebné dodržať účtovné postupy (napr. príjmový doklad).

**Otázka č. 9**   
***Kto a ako bude kontrolovať, na čo si školy minú peniaze, ktoré dostanú prostredníctvom príspevku na ŠvP? Budú nejaké sankcie?***

Finančné prostriedky sa poskytujú v zmysle § 4ac, v súlade s § 6 a § 6a zákona č. 597/2003 Z.z. o financovaní základných škôl, stredných škôl a školských zariadení v znení neskorších predpisov. Finančné prostriedky poskytované formou príspevku na školu v prírode sú účelovo určené. Potrebné je, aby si školy viedli evidenciu žiakov, ktorí čerpali príspevok na ŠvP. Tiež je potrebné, aby všetky výdavky hradené z uvedených príspevkov boli riadne premietnuté do účtovníctva školy a riadne zdokladované. Kontrolu použitia finančných prostriedkov môže vykonávať: Ministerstvo školstva, vedy, výskumu a športu Slovenskej republiky, regionálny úrad školskej správy, Správa finančnej kontroly, NKÚ... V prípade porušenia finančnej disciplíny, budú kontrolné orgány postupovať v súlade s platnou legislatívou, ktorá rieši aj problematiku sankcií.

Upozorňujeme, že kontrolný orgán nie je oprávnený krátiť príspevok na žiaka, ale je oprávnený sankcionovať subjekt, ktorý porušil zákon.

**Otázka č. 10**   
***Z dôvodu pandémie sa štvrtáci našej základnej školy minulý rok nezúčastnili školy v prírode a príspevok na školu v prírode nečerpali. Je možné, aby sa zúčastnili školy v prírode v tomto školskom roku ako piataci?***

Pridelenie príspevku na školu v prírode pre žiakov piateho ročníka, žiaľ, nie je možné. V súlade s platnou legislatívou (§ 4ac zákona č. 597/2003 Z. z. o financovaní základných škôl, stredných škôl a školských zariadení) je možné príspevok na školu v prírode prideliť iba žiakom prvého stupňa základnej školy a špeciálnej základnej školy.